Brandend met liefde - Solidariteit WêreldSolidariteit Wêreld
Tuis › 10 minute voor werk Juig › Brandend met liefde
Brandend met liefde
[Liefde] brand soos 'n vuurvlam wat alles verteer.
– Hooglied 8:6
'n Knetterende vuur, met dansende lig en warmte wat 'n mens omvou, maak aande rondom 'n kaggel iets om te onthou. Wanneer 'n vuur egter onbeteueld sy pad vind, is dit onkeerbaar. Die vuur van liefde laat hom nie keer nie – dit verteer alles voor hom. Dit is die lig van liefde wat ons elke dag met ons moet saamdra: om ons families, ons gemeenskappe, ons stede en ons nasies aan te raak.
Jesus se vurige liefde is die lig wat uit jou straal. Dit is sy liefdesvuur wat mense wat oor jou pad kom, se hart sal verlig. Dit is sy lig wat die skaduwees sal verjaag en mense hoop gee. Onkeerbare, deurdringende, liefdevolle lig is die teenmiddel vir die wêreld se donkerte.
Jy is Jesus se hande, voete, oë en mondstuk, en jy is 'n toonbeeld van sy hart van liefde. Wanneer jy eers Christus se liefde ervaar, voel jy genoodsaak om Hom met ander te deel. "As ons optrede egter van die lig getuig, leef ons soos Hy wat in die lig is en het ons volledig deel aan mekaar, en die bloed van Jesus, sy Seun, maak ons skoon van elke sonde" (1 Joh. 1:7). Dit is goeie nuus, dis vir seker!